Il-Kummissjoni Ewropea adottat Pjan ta' Azzjoni Ġdid li se jtejjeb il-ħarsien tan-natura u tal-bijodiversità fl-UE, għall-ġid taċ-ċittadini u tal-ekonomija tal-UE. Il-pjan fih 15-il azzjoni li se jitwettqu sal-2019 biex itejbu b'rata mgħaġġla l-implimentazzjoni tad-Direttivi dwar l-Għasafar u l-Ħabitats, li huma l-politiki ewlenin tal-UE favur in-natura. Dawn id-Direttivi jistabbilixxu l-ikbar netwerk ikkoordinat fid-dinja ta' żoni protetti li huma rikki fil-bijodiversità (in-netwerk ta' Natura 2000), mifruxin ma' aktar minn 18% tal-art u 6% tal-ibħra tal-UE. Dawn iż-żoni protetti jikkontribwixxu bejn 1.7% u 2.5% għall-PDG tal-UE permezz tal-forniment ta' sistemi favur l-ekosistema bħalma huma l-ħżin tal-karbonju, il-purifikazzjoni tal-ilma, id-dakkir u t-turiżmu. Il-Pjan ta' Azzjoni li ġie adottat illum huwa maħsub biex itejjeb il-ġestjoni ta' dawn iż-żoni, jgħaqqad l-attivitajiet ta' ħarsien tan-natura ma' dawk soċjoekonomiċi, u jaħdem f'kooperazzjoni mal-awtoritajiet nazzjonali, mal-partijiet ikkonċernati u maż-żgħażagħ. Frans Timmermans, l-Ewwel Viċi President tal-Kummissjoni inkarigat mir-Regolamentazzjoni Mtejba, qal: “Wettaqna rieżami bir-reqqa ta' dawn id-Direttivi u kkonkludejna li huma tajbin għall-iskop tagħhom. Issa qegħdin niżguraw li jilħqu l-potenzjal kollu tagħhom għall-ħarsien u l-priżervazzjoni tal-bijodiversità rikka tal-Ewropa. Dan hu eżempju tajjeb ta' kif ir-Regolamentazzjoni Mtejba żżid il-ħarsien tal-istandards għoljin ambjentali tal-UE.” Jyrki Katainen, il-Viċi President għall-Impjiegi, it-Tkabbir, l-Investiment u l-Kompetittività, qal: “Dan il-Pjan ta' Azzjoni fih l-azzjonijiet sodi li se jgħinu biex id-Direttivi dwar in-Natura jaħdmu aħjar. Qegħdin nibnu pedament sod biex nirrikonċiljaw il-ħarsien tal-bijodiversità u l-attivitajiet ekonomiċi anki billi ninvestu fil-kapital naturali li għandna. Is-suċċess tagħna se jkun jiddependi fuq il-kooperazzjoni intensiva mal-partijiet ikkonċernati, speċjalment mal-awtoritajiet lokali u reġjonali.” Karmenu Vella, il-Kummissarju tal-UE għall-Ambjent, l-Affarijiet Marittimi u s-Sajd, qal: “Il-Pjan ta' Azzjoni jidentifika titjib ambizzjuż fl-implimentazzjoni tad-Direttivi dwar in-Natura. L-aħjar mod li nipproteġu lill-ġenerazzjonijiet tal-ġejjieni huwa billi ninvolvu liż-żgħażagħ. Il-Korp Ewropew ta' Solidarjetà l-ġdid hekk jagħmel. Il-gvernijiet lokali u reġjonali tal-Istati Membri jistgħu jkunu minn ta' quddiem fl-implimentazzjoni ta' din il-politika u l-politiki l-oħrajn meħtieġa għall-ħarsien tal-wirt naturali tagħna”. Il-Viċi President tal-Kumitat Ewropew tar-Reġjuni, Karl-Heinz Lambertz, li kien involut ukoll minħabba r-rwol ewlieni tal-awtoritajiet reġjonali u lokali fl-implimentazzjoni tad-Direttivi qal: “Il-Pjan ta' Azzjoni huwa pass fid-direzzjoni t-tajba. Fir-rwol tagħna tal-Assemblea li tirrapreżenta l-bliet u r-reġjuni tal-Ewropa, aħna se nappoġġaw l-introduzzjoni tiegħu u se naħdmu b'mod attiv flimkien mal-awtoritajiet lokali u reġjonali biex niżguraw li naslu għall-miri tagħna għall-bijodiversità sal-2020”. Il-15-il azzjoni li se jitwettqu bejn illum u l-2019 jiffukaw fuq erba' oqsma prijoritarji: It-titjib tal-gwida u l-għarfien, u l-iżgurar ta' koerenza mtejba ma' għanijiet soċjoekonomiċi aktar wesgħin It-tisħiħ tar-responsabbiltà politika u tal-konformità Jitqawwa l-investiment fin-Natura 2020 u jittejjeb l-użu tal-finanzjament tal-UE Aktar komunikazzjoni u kuntatt, u aktar involviment taċ-ċittadini, tal-partijiet ikkonċernati u tal-komunitajiet Kuntest: Id-Direttivi dwar in-Natura (id-Direttiva dwar l-Għasafar (1979) u d-Direttiva dwar il-Ħabitats (1992)) huma l-qofol tal-politika tal-UE favur il-bijodiversità. Dawn ġew soġġetti għal “Kontroll tal-idoneità” li pprovda evalwazzjoni ġenerali tal-prestazzjoni fl-effikaċja u fl-effiċjenza tagħhom, bħala parti mill-programm REFIT - il-programm dwar l-idoneità u l-prestazzjoni tar-regolamentazzjoni tal-Kummissjoni. Il-Kontroll tal-Idoneità involva lill-partijiet ikkonċernati kollha, fosthom il-mobilizzazzjoni pożittiva ta' aktar minn 500,000 ċittadin li esprimew li kienu favur id-Direttivi permezz tal-konsultazzjoni pubblika tal-Kummissjoni - dan kien livell rekord ta' tweġibiet, Il-Konklużjonijiet dwar il-Kontroll tal-Idoneità tad-Direttivi dwar l-Għasafar u dwar il-Ħabitats tal-Kummissjoni ġew ippubblikati fis-16 ta' Diċembru 2016. Dawn ikkonfermaw li d-Direttivi favur in-Natura huma tajbin għall-iskop tagħhom, iżda l-kisba tal-għanijiet tagħhom u r-realizzazzjoni tal-potenzjal sħiħ tagħhom jiddependu fuq it-titjib sostanzjali tal-implimentazzjoni tagħhom biex ikunu effikaċi u effiċjenti, permezz ta' ħidma bi sħubija ma' komunitajiet diversi ta' partijiet ikkonċernati fl-Istati Membri u madwar l-UE, biex jinkisbu riżultati reali fil-prattika. Il-Pjan ta' Azzjoni tħejja abbażi tas-sejbiet tal-Kontroll tal-Idoneità minn tim ta' 10 Kummissarji li ħadmu fuq il-proġett, li involva wkoll lill-Viċi President tal-Kumitat tar-Reġjuni Karl-Heinz Lambertz, peress li l-awtoritajiet reġjonali u lokali għandhom rwol importanti fl-implimentazzjoni tad-Direttivi. Għal Aktar Informazzjoni Action Plan for nature, people and the economy Konferenza: "An EU Action Plan for nature, people and the economy" - Brussell, fis-6 ta' Ġunju 2017